Diari Oficial de la Generalitat Valenciana


Sumari del DOGV 8356, del 07-08-2018 (2018/7832)

DECRET 94/2018, de 20 de juliol, del Consell, de creació d'òrgans d'assessorament i participació en matèria d'objectius de desenvolupament sostenible.
------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/07/20/94**

### Versions

 10/12/2024 - Actualitat  11/07/2024 - 09/12/2024  Text inicial: 08/08/2018 - 10/07/2024 

### Dades del document

Número de DOGV
:   8356

Data del DOGV
:   07-08-2018

Secció del DOGV
:   I. DISPOSICIONS GENERALS

Número del document
:   2018/7832


Data del document
:   20-07-2018

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Decret

Anàlisi jurídica

 Descriptors 

:   * Conselleria de Transparència, Responsabilitat Social, Participació i Cooperació
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 10.12.2024*

*Decret 94/2018, de 20 de juliol, del Consell, de creació d'òrgans d'assessorament i participació en matèria d'objectius de desenvolupament sostenible.*

ÍNDEX

Preàmbul

Capítol preliminar

Article 1. Objecte

Capítol I. Implementació de l'Agenda 2030 per al desenvolupament sostenible a la Comunitat Valenciana

Article 2. Coherència de polítiques

Article 3. Estratègia autonòmica de desenvolupament sostenible

Capítol II. Alt Consell Consultiu per al Desenvolupament de l'Agenda 2030

Article 4. Objecte, naturalesa jurídica i finalitat

Article 5. Adscripció

Article 6. Funcions

Article 7. Composició i estructura

Article 8. La Presidència

Article 9. La Vicepresidència

Article 10. El Ple

Article 11. La Secretaria

Article 12. El Ple i el seu funcionament

Article 13. Incompatibilitats

Article 14. Mandat

Article 15. Pèrdua de la condició de membre

Article 16. Vacants

Capítol III. Comissió Interdepartamental per a la Cooperació Internacional al Desenvolupament

Article 17. Naturalesa i adscripció

Article 18. Funcions

Article 19. Composició

Article 20. Funcionament

Capítol IV. Consell Territorial Sectorial per a la Cooperació Internacional al Desenvolupament

Article 21. Naturalesa i funcions

Article 22. Adscripció

Article 23. Composició

Article 24. Funcionament

Disposicions addicionals

Primera. Constitució dels òrgans de participació

Segona. Incidència pressupostària

Tercera. Habilitació normativa

Disposició derogatòria

Única. Derogació normativa

Disposicions finals

Primera. Disposicions supletòries

Segona. Entrada en vigor

PREÀMBUL

La Llei 18/2017, de 14 de desembre, de la Generalitat, de cooperació i desenvolupament sostenible, té per objecte establir i regular el règim jurídic al qual s'ha d'ajustar l'activitat de l'Administració de la Generalitat i del seu sector públic dependent, en matèria de cooperació internacional al desenvolupament i de solidaritat internacional i del compliment de l'Agenda 2030 per al desenvolupament sostenible.

Aquesta llei estableix en la disposició final segona que, en el termini de sis mesos des de la seua entrada en vigor, se n'aprovaran els reglaments de desenvolupament.

Aquest decret regula, per tant, el desenvolupament reglamentari per a la consecució dels Objectius de desenvolupament sostenible de l'Agenda 2030 de Nacions Unides a la Comunitat Valenciana.

L'Agenda 2030 per al desenvolupament sostenible, integrada per 17 objectius i 169 metes, constitueix el marc per a totes les polítiques de cooperació i desenvolupament, per als instruments de finançament i per a les aliances a escala mundial, estatal, autonòmic i local, així com han de ser-ho aquelles agendes que s'aproven en futures cimeres mundials de Nacions Unides per a reafirmar compromisos anteriors i adoptar nous objectius a partir dels assoliments dels objectius de desenvolupament sostenible. Possibilita una oportunitat excepcional als diferents nivells de govern de treballar junts sobre bases noves i innovadores, centrades en els drets humans dels pobles i que promouen la governança a diversos nivells i el desenvolupament territorial.

Per això, la consecució dels objectius de desenvolupament sostenible, a la Comunitat Valenciana, encara que s'adopta com una acció del Consell, ha de ser marc i orientació de totes les administracions públiques valencianes, els agents socials i econòmics i de la ciutadania valenciana en el seu conjunt.

Tot això exigeix un compromís ferm per a situar la Comunitat Valenciana en una senda d'acord amb l'Agenda 2030 per al desenvolupament sostenible amb la implicació i la col·laboració interdepartamental i interinstitucional com a element essencial. En aquest sentit la Llei 18/2017 estableix en el capítol II la creació de l'Alt Consell Consultiu per al Desenvolupament de l'Agenda 2030, la Comissió Interdepartamental per a la Cooperació Internacional al Desenvolupament i el Consell Territorial Sectorial per a la Cooperació Internacional al Desenvolupament, com a òrgans consultius de participació i coordinació.

Per tant, es requereix d'instruments de coordinació i treball conjunt entre els diferents departaments del Consell, ja que els desafiaments que planteja l'Agenda 2030 s'han d'abordar des d'una visió integral i integrada d'un model ètic de desenvolupament sostenible.

A més, és necessària la coordinació i generació de sinergies entre polítiques públiques, tenint en compte que la responsabilitat de la seua aplicació correspon als diferents nivells del Consell a la Comunitat, que promoguen i faciliten espais de concertació i diàleg entre institucions i organitzacions de diferent naturalesa, públiques i privades, en els quals cadascuna contribuïsca des de la seua especificitat i experiència en la definició, finançament, seguiment i rendició de comptes dels objectius de desenvolupament sostenible de l'Agenda 2030 a la Comunitat Valenciana.

En relació amb l'article 129 de la Llei 39/2015, d'1 d'octubre, del procediment administratiu comú de les administracions públiques (d'ara en avant, LPAC), cal assenyalar que tant en l'elaboració com en la tramitació d'aquest decret, s'han atés els principis de seguretat jurídica, transparència i eficiència, ja que compleix directament amb el mandat de desplegament reglamentari prèviament establit en l'esmentada Llei 18/2017; en la seua tramitació s'han realitzat tots els processos de participació pública previstos per l'article 133 de la LPAC i no hi ha càrregues administratives innecessàries, no implicant a més la seua aprovació cap cost econòmic per a la Generalitat.

Aquesta disposició està inclosa en el Pla Normatiu de l'Administració de la Generalitat per a l'any 2018.

Per tot això, a proposta del conseller de Transparència, Responsabilitat Social, Participació i Cooperació i amb la deliberació prèvia del Consell en la reunió del dia 20 de juliol de 2018,

DECRETE

CAPÍTOL PRELIMINAR

*Article 1. Objecte*

És objecte d'aquest decret regular:

a) El seguiment i avaluació de la implementació de les polítiques públiques i dels indicadors estadístics de compliment de l'Agenda 2030 de desenvolupament sostenible a la Comunitat Valenciana (d'ara endavant Agenda 2030).

b) L'establiment de relacions de col·laboració per a la consecució dels objectius de desenvolupament sostenible a la Comunitat Valenciana dels diferents agents i institucions situats en aquesta.

c) La composició i funcionament de l'Alt Consell Consultiu per al Desenvolupament de l'Agenda 2030, la Comissió Interdepartamental per a la Cooperació Internacional al Desenvolupament i el Consell Territorial Sectorial per a la Cooperació Internacional al Desenvolupament.

CAPÍTOL I

Implementació de l'Agenda 2030 per al Desenvolupament Sostenible en la Comunitat Valenciana

*Article 2. Coherència de polítiques per al desenvolupament sostenible*

En els termes que estableix l'article 10.2 de la Llei 18/2017, de 14 de desembre, de la Generalitat, de cooperació i desenvolupament sostenible, el principi de coherència de polítiques per al desenvolupament sostenible ha de basar-se en les sinergies i relacions de complementarietat que puguen generar-se entre les administracions públiques valencianes i unes altres administracions, organismes o institucions a escala nacional i internacional.

*Article 3. Estratègia autonòmica de desenvolupament sostenible* **1**

1. L'Estratègia autonòmica de desenvolupament sostenible definix la política de la Generalitat de planificació, implementació i seguiment de les metes dels Objectius de Desenvolupament Sostenible, en el marc del Pla director de cooperació. Esta estratègia serà elaborada per la Comissió Interdepartamental per a la Cooperació Internacional al Desenvolupament, davall de la coordinació de la conselleria competent en matèria de cooperació internacional al desenvolupament, des d'un enfocament integrador de la dimensió econòmica, social i ambiental de la sostenibilitat del desenvolupament, en què es consideren les perspectives de gènere i d'infància amb caràcter transversal.

2. Correspon a la conselleria competent en matèria de cooperació internacional al desenvolupament el seguiment i l'avaluació de l'estratègia autonòmica de desenvolupament sostenible, així com elaborar tots els informes sobre la consecució dels Objectius de Desenvolupament Sostenible a la Comunitat Valenciana que haja de presentar la Generalitat, quan i en els termes en què li siga requerit.

CAPÍTOL II

[*Suprimit*] **2**

CAPÍTOL III

Comissió Interdepartamental per a la Cooperació Internacional al Desenvolupament

*Article 17. Naturalesa i adscripció*

1. La Comissió Interdepartamental per a la Cooperació Internacional al Desenvolupament, com a òrgan col·legiat de caràcter tècnic, durà a terme les comeses que s'estableixen en l'article 13.1 de la Llei 18/2017.

2. La Comissió Interdepartamental per a la Cooperació Internacional al Desenvolupament s'adscriu a la conselleria que té les competències en matèria de cooperació al desenvolupament en la Generalitat.

*Article 18. Funcions*

Correspon a la Comissió Interdepartamental per a la Cooperació Internacional al Desenvolupament, en el marc del que s'estableix en l'article 13.1 de la Llei 18/2017:

1. Garantir la coordinació, l'intercanvi d'informació, la coherència de polítiques i la complementarietat de l'activitat de la Generalitat en l'àmbit de la cooperació internacional al desenvolupament.

2. Elaborar l'Estratègia Autonòmica de Desenvolupament Sostenible.

3. Coordinar i donar coherència a les diverses polítiques sectorials i a les iniciatives legislatives de la Generalitat, mitjançant l'elaboració de fitxes d'actuació o documents similars, amb la finalitat d'incorporar els objectius i metes del desenvolupament sostenible en els seus instruments de planificació i d'elaboració de pressupostos.

4. Realitzar el seguiment i avaluació de la consecució dels Objectius de Desenvolupament Sostenible de l'Agenda 2030 a la Comunitat Valenciana.

5. Impulsar l'avaluació de la coherència de les polítiques del Consell amb els Objectius de Desenvolupament Sostenible

6. Acordar mecanismes de transparència per mitjà de l'elaboració d'una memòria anual de rendició de comptes sobre la implementació en l'àmbit de la Generalitat dels Objectius de Desenvolupament Sostenible de l'Agenda 2030 de Nacions Unides. Aquesta memòria es remetrà a l'Alt Consell Consultiu perquè en prenga coneixement.

7. Coordinar estratègies de comunicació per a informar sobre els Objectius de Desenvolupament Sostenible i divulgar els avanços reeixits, en els termes que assenyale l'Estratègia Autonòmica de Desenvolupament Sostenible.

8. Qualssevol altres competències i funcions relacionades amb el seu àmbit d'actuació o que li siguen atribuïdes per la normativa vigent, així com les que li encomane el Consell i les que li deleguen els òrgans amb competència en la matèria.

*Article 19. Composició*

1. La Comissió Interdepartamental per a la Cooperació Internacional al Desenvolupament està composta pels membres següents:

a) Presidència: la persona titular de la conselleria competent en matèria de cooperació internacional al desenvolupament en la Generalitat.

b) Vocals: una persona representant de cada conselleria de la Generalitat, amb rang mínim de director o directora general, nomenada per la persona titular de la conselleria respectiva.

c) Secretaria: la persona titular del centre directiu amb competència en matèria de cooperació internacional al desenvolupament en la Generalitat, la qual, a més, actuarà com a vocal.

2. Per a un major coneixement dels temes a tractar, a les reunions de la Comissió Interdepartamental per a la Cooperació Internacional al Desenvolupament podrà assistir personal funcionari, persones expertes o aquelles altres que el mateix òrgan col·legiat decidisca, disposant de veu però no de vot.

3. La Comissió Interdepartamental per a la Cooperació Internacional al Desenvolupament podrà acordar la creació de grups de treball relacionats amb els Objectius de Desenvolupament Sostenible la composició dels quals dependrà del tema a tractar.

4. Es nomenarà una persona suplent per cada integrant de la Comissió Interdepartamental per a la Cooperació Internacional al Desenvolupament, que ostentarà, com a mínim, rang de director general. Les persones suplents seran designades de la mateixa manera que els seus titulars.

*Article 20. Funcionament*

1. Per a la vàlida constitució de la Comissió, inclosa la sessió constituent, serà necessària la presència del president o presidenta, del secretari o secretària i d'un terç almenys de la resta d'integrants de la Comissió. La convocatòria per a la Comissió, per a sessions ordinàries i extraordinàries, es cursarà amb una antelació mínima de set dies hàbils. S'hi haurà d'adjuntar l'ordre del dia dels assumptes a tractar i l'acta de la sessió anterior per a la seua aprovació, així com la documentació íntegra dels assumptes inclosos en l'ordre del dia que hagen de servir de base al debat i, si escau, votació.

2. La Comissió es reunirà, almenys, una vegada a l'any en sessió ordinària i, en sessió extraordinària, quan la importància dels assumptes a tractar ho requerisca, per convocatòria de la seua Presidència, a iniciativa pròpia o a petició d'un terç dels seus membres.

3. Per motius d'urgència podran convocar-se sessions extraordinàries, amb la motivació raonada prèvia d'aquestes, per la Presidència de la Comissió. Aquesta convocatòria es remetrà a tots els seus membres amb una antelació mínima de dos dies hàbils.

4. Els acords de la Comissió s'adoptaran per consens o, en defecte d'això, per majoria simple de les persones presents. Hi ha majoria simple quan els vots afirmatius són més que els negatius. En els casos de votació amb resultat d'empat, s'efectuarà una nova votació i, si persisteix l'empat, decidirà el vot de qualitat de la Presidència.

5. Les propostes i els acords de la Comissió adoptaran la forma d'informe i tindran el caràcter de facultatius.

CAPÍTOL IV

Consell Territorial Sectorial per a la Cooperació Internacional al Desenvolupament

*Article 21. Naturalesa i funcions*

1. El Consell Territorial Sectorial per a la Cooperació Internacional al Desenvolupament, com a òrgan col·legiat de l'Administració de la Generalitat, en els termes de l'article 15.2 de la Llei 18/2017, li correspon:

a) Impulsar la coordinació entre les administracions públiques valencianes que incloguen en els seus pressupostos partides computables com a ajuda de cooperació internacional al desenvolupament, i conéixer sobre les actuacions que ambdues duguen a terme en l'àmbit de la cooperació internacional al desenvolupament i procurar la seua articulació i complementació harmònica amb els principis, objectius i prioritats que orienten el Pla director de la Cooperació Valenciana.

b) Promoure la sistematització de la informació sobre els programes, projectes i actuacions de les administracions públiques valencianes, així com les disposicions de totes aquestes que tinguen incidència en la cooperació internacional al desenvolupament.

c) Promoure accions conjuntes entre les diferents administracions públiques valencianes per a la identificació, formulació i execució de programes i projectes de cooperació internacional al desenvolupament i, especialment, en matèria d'educació per a la ciutadania global.

d) Promoure que les metes dels objectius de desenvolupament sostenible estiguen incorporades en els diferents instruments de planificació, seguiment i avaluació de les respectives polítiques públiques locals, en els termes que assenyale l'estratègia autonòmica de desenvolupament sostenible.

e) Conéixer i avaluar la realització dels compromisos específics assumits per les administracions públiques valencianes per al compliment dels objectius de desenvolupament sostenible de l'Agenda 2030.

f) Coordinar estratègies de comunicació de les administracions públiques valencianes per a informar sobre els objectius de desenvolupament sostenible de l'Agenda 2030 i divulgar els avanços aconseguits a la societat civil, en els termes que assenyale l'estratègia autonòmica de desenvolupament sostenible..

g) Facilitar i promoure aliances orientades a aconseguir els objectius de desenvolupament sostenible, en els termes que assenyale l'estratègia autonòmica de desenvolupament sostenible.

*Article 22. Adscripció*

El Consell Territorial Sectorial per a la Cooperació Internacional al Desenvolupament s'adscriu a la conselleria que té les competències en matèria de cooperació al desenvolupament en la Generalitat.

*Article 23. Composició*

1. El Consell Territorial Sectorial per a la Cooperació Internacional al Desenvolupament està compost pels membres següents:

a) President o presidenta: la persona titular de la conselleria competent en matèria de cooperació internacional al desenvolupament.

b) Vocals:

1r Un representant del nivell directiu per cadascuna de les conselleries amb competències en matèria d'administració local, educació, ocupació, inclusió social, infància i medi ambient, nomenades per la persona titular del departament.

2n. Un diputat o diputada en representació de cadascuna de les tres diputacions provincials de la Comunitat Valenciana, nomenat per la Presidència de l'entitat.

3r. Una persona representant de la Federació Valenciana de Municipis i Províncies, amb rang directiu, nomenat per la Presidència de l'entitat.

4t. Una persona representant del Fons Valencià per la Solidaritat, amb rang directiu, nomenada per la Presidència de l'entitat.

5è. Sis persones representants de municipis de la Comunitat Valenciana, que en els seus pressupostos establisquen partides destinades a finançar accions en matèria de cooperació al desenvolupament i, si escau, d'implementació de l'agenda 2030, amb el següent repartiment territorial: una de la província de Castelló, dues de la província d'Alacant i tres de la província de València. Aquests municipis seran proposats pel centre directiu amb competències en matèria de cooperació internacional al desenvolupament entre els municipis que integren l'Aliança de Ciutats per al Desenvolupament Sostenible.

c) La persona titular del centre directiu amb competència en matèria de cooperació internacional al desenvolupament, que actuarà a més com a secretaria de l'òrgan col·legiat i que assistirà a les sessions amb veu i vot.

2. Per a un major coneixement dels temes a tractar, a les reunions del Consell Territorial Sectorial per a la Cooperació Internacional al Desenvolupament podran assistir personal funcionari, persones expertes o aquelles altres que el mateix òrgan col·legiat decidisca, disposant de veu però no de vot.

*Article 24. Funcionament*

1. Per a la vàlida constitució del Consell, inclosa la sessió constituent, serà necessària la presència de la Presidència, o persona en qui delegue, del secretari o secretària i d'un terç almenys de la resta de membres del Consell. La convocatòria per a sessions ordinàries i extraordinàries es cursarà amb una antelació mínima de set dies hàbils. S'hi haurà d'adjuntar l'ordre del dia dels assumptes a tractar i l'acta de la sessió anterior per a la seua aprovació, així com la documentació íntegra dels assumptes inclosos en l'ordre del dia que hagen de servir de base al debat i, si escau, votació.

2. El Consell es reunirà, almenys, una vegada a l'any en sessió ordinària i, en sessió extraordinària, quan la importància dels assumptes a tractar ho requerisca, per convocatòria de la seua Presidència, a iniciativa pròpia o a petició d'un terç dels seus membres.

3. Per motius d'urgència podran convocar-se sessions extraordinàries, amb la motivació raonada prèvia d'aquestes, per la Presidència del Consell. Aquesta convocatòria es remetrà a tots els seus membres amb una antelació mínima de dos dies hàbils.

4. Els acords del Consell s'adoptaran per majoria simple de les persones presents. Hi ha majoria simple quan els vots afirmatius són més que els negatius. En els casos de votació amb resultat d'empat, s'efectuarà una nova votació i, si persisteix l'empat, decidirà el vot de qualitat de la Presidència.

5. Els acords del Consell adoptaran la forma d'informe i tindran el caràcter de facultatius.

DISPOSICIONS ADDICIONALS

*Primera. Constitució dels òrgans de participació*

L'Alt Consell Consultiu per al Desenvolupament de l'Agenda 2030, de la Comissió Interdepartamental per a la Cooperació Internacional al Desenvolupament, i del Consell Territorial Sectorial per a la Cooperació Internacional al Desenvolupament es constituiran en el termini de dos mesos des de la publicació d'aquest en el *Diari Oficial de la Generalitat Valenciana*.

*Segona. Incidència econòmica en la dotació de despeses*

L'aplicació i el desenvolupament del que es disposa en aquest decret no tindrà cap incidència en la dotació dels capítols de despesa assignats a la Generalitat, i en tot cas haurà de ser atés amb els seus mitjans personals i materials.

*Tercera. Habilitació normativa*

Es faculta la persona titular de la conselleria competent en matèria de cooperació al desenvolupament per a dictar actes i disposicions necessàries per al desenvolupament i execució d'aquest decret.

DISPOSICIÓ DEROGATÒRIA

*Única. Derogació normativa*

Queden derogades totes les disposicions d'igual o inferior rang que s'oposen al que es disposa en aquest decret.

DISPOSICIONS FINALS

*Primera. Disposicions supletòries*

En el que no preveu aquest decret en matèria d'òrgans col·legiats, s'estarà al que es disposa en la normativa reguladora del procediment administratiu comú i del règim jurídic del sector públic.

*Segona. Entrada en vigor*

Aquest decret entrarà en vigor l'endemà de la seua publicació en el *Diari Oficial de la Generalitat Valenciana*.

Castalla, 20 de juliol de 2018

El president de la Generalitat,

XIMO PUIG I FERRER

El conseller de Transparència, Responsabilitat

Social, Participació i Cooperació,

MANUEL ALCARAZ RAMOS

--------------------

1   L’article 3 es modifica per l’article 78 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10061 de 09.12.2024).

2   El capítol II se suprimix per l’article 78 de la[**Llei 6/2024, de 5 de desembre, de la Generalitat**](https://dogv.gva.es/va/eli/es-vc/l/2024/12/05/6/dof/vci/html).


Còpia Permalink ELI